|  |
| --- |
| Til Børne- og Undervisningsministeriet    Att.: AARJK@uvm.dk |

# Høringssvar over lovforslag om bedre mulighed for udskudt skolestart

Danske Handicaporganisationer (DH) finder det positivt, at der med lovforslaget lægges op til at forbedre mulighederne for udskudt skolestart.

I DH ved vi, at mange børn med handicap og særlige behov bliver senere modne og skoleparate, sammenlignet med deres jævnaldrende. Mange børn med handicap vil derfor få glæde af at udskyde skolestarten til året efter.

Det er oftest forældrene, der kender deres barn bedst og har den bedste fornemmelse af, hvorvidt barnet vil være klar til at begynde i skole.

Derfor mener DH, at forældrenes vurdering skal vægtes højt, når der træffes afgørelse om udskudt skolestart.

DH vil derfor foreslå, at det indskrives i loven, at forældrenes vurdering og ønske om udskudt skolestart skal tillægges afgørende vægt, samt at lederen af dagtilbuddet skal afgive en skriftlig begrundelse, såfremt forældrenes ønske ikke imødekommes i beslutningen om udskudt skolestart.

Med venlig hilsen

Thorkild Olesen

*formand*